section_heading: Osnivanje Komunističke stranke Hrvatske
paragraph_text: Krajem 1936. dolazi u Jugoslaviju. Službena biografija navodi da je tada situacija u Partiji bila teška, dolazilo je do stalnih policijskih provala, u kojima su uhićivani svi članovi partijskih komiteta. Policija je redovno primjenjivala mučenje, da bi od već uhićenih doznala imena drugih članova. Neposredno prije Brozovog dolaska u Jugoslaviju bilo je došlo do velike provale u Beogradu, gdje je uhićen čitav Pokrajinski komitet i preko 150 članova. Među rijetkima koji su ostali na slobodi bio je Milovan Đilas, koji je nedugo prije toga izašao s robije; on će ubrzo postati jedan od Brozovih najbližih suradnika, a zatim 1950-ih postati jedan od najslavnijih komunističkih disidenata u svijetu. U Beogradu su tada na slobodi i Aleksandar Ranković i Ivo Lola Ribar, koji će ubrzo postati Brozovi najbliži suradnici.